b'\n_START_ARTICLE_\nHor\n_START_SECTION_\nEtimologija\n_START_PARAGRAPH_\nHor je v egip\xc4\x8danskih hierogligfih zapisan kot \xe1\xb8\xa5r.w  - sokol. Izgovarjava imena je rekonstruirana kot  \xc4\xa7a\xcb\x90ruw. Domneva se, da je njegovo ime pomenilo \xc2\xbboddaljeni\xc2\xab ali \xc2\xbbtisti, ki je zgoraj, preko\xc2\xab Ker se je jezik s \xc4\x8dasom spremenil, sta se v koptskih nare\xc4\x8djih pojavili imeni ho\xcb\x90\xc9\xbe in \xc4\xa7o\xcb\x90\xc9\xbe, ki sta se v staro gr\xc5\xa1\xc4\x8dino posvojili kot \xe1\xbd\xaf\xcf\x81\xce\xbf\xcf\x82 \xe2\x80\x93 H\xc5\x8dros. Ime se je takrat izgovarjalo ho\xcb\x90\xc9\xbeos. V pozni egip\xc4\x8dan\xc5\xa1\xc4\x8dini in kopt\xc5\xa1\xc4\x8dini se je njegovo ime ohranilo Har-si-ese \xe2\x80\x93 Hor, sin Izide._NEWLINE_Neheni je bil morda drug sokolji bog, ki so ga \xc4\x8dastili v sokoljem mestu Nehen._NEWLINE_Hor kot sokol je morda prikazan na Narmerjevi paleti iz pribli\xc5\xbeno 31. stoletja pr. n. \xc5\xa1t.\n_START_SECTION_\nRazvoj\n_START_PARAGRAPH_\nHor je bil sprva brat Izide, Ozirisa, Seta in Neftis. Z razvojem razli\xc4\x8dnih kultov je postal sin Izide in Ozirisa, pri \xc4\x8demer je Izida ostala Ozirisova, Setova in Neftilisina sestra.\n_START_SECTION_\nIzvorna mitologija\n_START_PARAGRAPH_\nHora je rodila boginja Izida, ko je zbrala vse dele razkosanega telesa svojega mo\xc5\xbea Ozirisa, razen penisa, katerega so vrgli v Nil in ga je po\xc5\xberl som. V nekaterih opisih se namesto soma pojavlja rak. Izida je s svojo magi\xc4\x8dno mo\xc4\x8djo Ozirisa o\xc5\xbeivila in z njim zanosila. Ko je spoznala, da je nose\xc4\x8da, je pobegnila v Nilovo delto, da bi se skrila pred bratom Setom, ki je iz ljubosumja ubil Ozirisa in nameraval ubiti tudi njunega sina, bo\xc5\xbeanskega Hora._NEWLINE_Oziris se je po ponovnem rojstvu umaknil v pu\xc5\xa1\xc4\x8davo in postal bog mrtvih. V starej\xc5\xa1ih egip\xc4\x8danskih besedilih penisa niso vrgli v Nil in se je ohranil.\n_START_SECTION_\nBog vojne in lova\n_START_PARAGRAPH_\nHor je bil tudi bog vojne in lova. Horov sokol je upodobljen nad praporom na Paleti lovcev ali Paleti lova na leve, kot simbol mogo\xc4\x8dnosti in mo\xc4\x8di in model faraonov, ki so zase trdili, da so Hor v \xc4\x8dlove\xc5\xa1ki podobi._NEWLINE_S Horom se je kasneje istovetil bog Anti, za\xc5\xa1\xc4\x8ditnik Tjebuja, ki so ga \xc4\x8dastili predvsem v severnem delu Gornjega Egipta.\n_START_SECTION_\nSpor med Horom in Setom\n_START_PARAGRAPH_\nHoru je njegova mati Izida ukazala, naj \xc5\xa1\xc4\x8diti prebivalce Egipta pred bogom pu\xc5\xa1\xc4\x8dave Setom, ki je ubil Horovega o\xc4\x8deta Ozirisa. Hor se je s Setom ve\xc4\x8dkrat spopadel, ne samo zato, da bi ma\xc5\xa1\xc4\x8deval svojega o\xc4\x8deta, ampak tudi zato, da bi izbrali pravi\xc4\x8dnega vladarja Egipta. V teh spopadih se je povezal s Spodnjim Egiptom in postal njegov za\xc5\xa1\xc4\x8ditnik._NEWLINE_V \xc5\xa1tevilnih razli\xc4\x8dicah zgodbe Spopadi Hora in Seta  sta si bogova Egipt razdelila. Hor je dobil rodovitni del dr\xc5\xbeave okoli Nila, ki je bilo jedro egip\xc4\x8danske civilizacije, Set pa neplodno pu\xc5\xa1\xc4\x8davo in z njo povezane tuje de\xc5\xbeele. Hor je vladal na zemlji, medtem ko je Set prebival na nebu. Vsak bog je torej vzel eno od tradicionalnih polovic kraljestva, Gornji in Spodnji Egipt, in bil zato tradicionalno povezan z njo. _NEWLINE_Po Memfi\xc5\xa1ki teologiji je Geb kot sodnik ozemlje najprej razdelil med oba zahtevnika, potem pa se je premislil in vse ozemlje dodelil Horu. S to odlo\xc4\x8ditvijo se je po burnih sporih ponovno vzpostavil red._NEWLINE_Egiptologi so pogosto posku\xc5\xa1ali povezati konflikt med bogovoma s politi\xc4\x8dnimi dogodki v zgodnji zgodovini ali prazgodovini Egipta. Delitve kraljestva in ponovne zdru\xc5\xbeitve, povezane s Horom in Setom, ka\xc5\xbeejo, da sta oba bogova predstavljala nekak\xc5\xa1no delitev znotraj dr\xc5\xbeave. Egip\xc4\x8dansko izro\xc4\x8dilo in arheolo\xc5\xa1ki dokazi ka\xc5\xbeejo, da je bil Egipt zdru\xc5\xbeen, ko je egip\xc4\x8dansko Gornje kraljestvo na jugu osvojilo Spodnji Egipt na severu. Zgornji egip\xc4\x8danski vladarji so se imenovali Horovi privr\xc5\xbeenci, Hor pa je postal zavetno bo\xc5\xbeanstva zdru\xc5\xbeenega naroda in njegovih kraljev._NEWLINE_Hora in Seta ni mogo\xc4\x8de enostavno izena\xc4\x8diti z dvema polovicama dr\xc5\xbeave. Obe bo\xc5\xbeanstvi sta imeli v obeh regijah ve\xc4\x8d kultnih sredi\xc5\xa1\xc4\x8d, \xc4\x8deprav se Hor pogosto povezuje s Spodnjim Egiptom, Set pa z Gornjim. Na mit bi lahko vplivali tudi drugi dogodki. Pred tem je imel tudi Gornji Egipt enega samega vladarja in dve glavni mesti: Nehen na jugu in Nakado dale\xc4\x8d na severu. Zdru\xc5\xbeitev Gornjega Egipta, vklju\xc4\x8dno z Nakado, se obi\xc4\x8dajno pripisuje vladarjem Nehena, katerega zavetnik je bil Hor. Zavetnik Nakade je bil Set, zato bi spori med bogovoma lahko bili odraz politi\xc4\x8dnih sporov med obema mestoma._NEWLINE_Mnogo kasneje je proti koncu druge dinastije (okoli 2890\xe2\x80\x932686 pr. n. \xc5\xa1t.) kralj Set-Peribsen v svoj serek vnesel Seta \xc5\xbeival (\xc5\xa1a) namesto sokola, ki je predstavljal Hora. Njegov naslednik Kasekemvi je imel v svojem sereku Hora in Seta, kar je spro\xc5\xbeilo domnevo, da je druga dinastija do\xc5\xbeivela spopad med privr\xc5\xbeenci kralja Hora in obo\xc5\xbeevalci Seta, ki jih je vodil Set-Peribsen. Kasekemvijeva raba obeh \xc5\xbeivalskih simbolov bi lahko pomenila spravo med obema frakcijama, omenjeno v mitu.\n_START_SECTION_\nHeru-pa-khered (Hor Mlaj\xc5\xa1i)\n_START_PARAGRAPH_\nHor Mlaj\xc5\xa1i, za ptolomejske Grke Harpocrates, se je upodabljal kot mladeni\xc4\x8d s kito las kot simbolom mladosti na desni strani glave, ki sesa prst. Na glavi je imel obi\xc4\x8dajno zdru\xc5\xbeeno krono Gornjega in Spodnjega Egipta. Kot tak je predstavljal vzhajajo\xc4\x8de sonce oziroma njegovo najzgodnej\xc5\xa1o svetlobo.\n_START_SECTION_\nHer-ur (Hor Starej\xc5\xa1i)\n_START_PARAGRAPH_\nHor je bil v tej obliki prikazan kot bog svetlobe in mo\xc5\xbe boginje Hator. Bil je eden od najstarej\xc5\xa1ih egip\xc4\x8danskih bogov. Postal je zavetnih Nehena (Hierankopol) in prvi nacionalni bog (kraljestva). Kasneje je postal tudi za\xc5\xa1\xc4\x8ditnik faraonov in se imenoval sin resnice. Upodabljali so ga kot sokola z razprtimi krili. Njegovo desno oko je bilo sonce, levo pa luna. V tej obliki so ga v\xc4\x8dasih imenovali Kemver, kar pomeni veliki \xc4\x8drni._NEWLINE_Gr\xc5\xa1ka oblika imena Her-ur (ali Har uer) je Haroeris. Drugi razli\xc4\x8dici imena sta Hor Merti \xe2\x80\x93 Hor z dvema o\xc4\x8desoma ali Horkhenti Irti.\n_START_SECTION_\nHorovi prazniki\n_START_PARAGRAPH_\nMakrobijev Chronicon omenja vsakoletno Horovo praznovanje, ki je ozna\xc4\x8devalo zimski  son\xc4\x8dev obrat. Makrobijevo trditev potrjuje analiza del Epifana Salaminskega.'